作者:賈仲明
標題:鐵柺李度金童玉女・青天歌
內容:真仙聚會瑤池上，仙樂和鳴鸞鳳降，鸞鳳雙飛下紫霄，仙鶴共舞仙童唱。仙童唱歌歌太平，嘗得蟠桃壽萬齡。瑞靄祥光滿天地，群仙會里說長生。長生自知微妙訣，番口開門應難說。不妨洩漏這玄機，驚得虛空長吐舌。舌端放出玉毫光，輝輝朗朗照十方。春風只在花梢上，何處園林不豔陽？豔陽時節採靈苗，莫等中秋月色高。顛倒離男逢坎女，黃婆拍手喜相招。相招相喚配陰陽，密雨濃雲入洞房。十載靈胎生個子，倒騎白鹿上穹蒼。穹蒼顥氣罡風健，吹得璇璣從左轉。三辰永珍總森羅，三界仙官朝玉殿。玉殿金階列眾仙，蟠桃高捧獻華筵。仙灑仙花映仙果，長生不老億千年。(正末唱)。